Vels, Verna: Liewe Heksie se groot omnibus( H&R, 2016)Illustrasies deur Vian Oelofsen.
Wat kan nou lekkerder wees as 'n omnibus van al 41 oorspronklike Liewe Heksie-stories, aanloklik in n helder geel sagteband omslag en met Vian Oelofsen se sprekende illustrasies wat al so bekend geword het! Die swart-en wit tekeninge is netso beweeglik en treffend soos wanneer Vian kleur gebruik.
Hierdie is ongetwyfeld die ideale kers/verjaarsdag/ en sommer net geskenk vir 'n kind: ouers kan eers voorlees vir die peuters, en later is dit hul geleentheid om self in die teks verdiep te raak.
Liewe Heksie hou verjaarsdag, sing in die straat, dra 'n bikini, sy maakdie koning gesond,gebruik toorwoorde; word 'n babawagter, gaan skool toe,en is in 'n sirkus betrokke. Net maar 'n paar van die snaakse en dierbare geleenthede om ons geliefde heldin in aksie te sien.
Hierdie is 'n kosbare versameling en behoort 'n tuiste te vind in elke biblioteek, skool en huis. Hoogs aanbeveel.
Wat maak so? Plaasdiere, wilde diere, wouddiere en troeteldiere(H&R, 2016)
Die vier titels in die reeks , elk in 'n kleurvolle omslag en in hardeband, bied kleuters die geleentheid om bv. na 'n kleurvolle rooi pappegaai te kyk, dan die kartonbladsy uit te trek en hopenlik sal die voorleser dan die geluid namaak wat op die karton geskryf is- hier Krys! Krys! Krys! Die boekies is dus ideaal vir 'n gedeelde leeservaring. Die boeke is stewig en behoort bestand te wees teen baie hantering. Elke dier vul kleurvol die twee bladsye; die illustrasies het min detail wat elke dier lekker laat uitstaan.
Rousseau, Leon: Storiemuis Boek 4( H&R, 2016)Met 'n ousio-CD. Illustrasies deur K. Ahlschläger, J.Strauss en M.van Heerden.
Vanselfsprekend moet voornemende kopers al 4 boeke in die reeks koop, aangesien die skrywer hier voortgaan met die bekendstelling aan verdere getalle-hier 16-20; letters van M tot O; kleure-oranje en bruin, die driehoek, teenoorgesteldes groot en klein , geluide en tussendeur ook 'n paar lekker stories. Beertjie leer die woorde vir dinge in sy slaapkamer, in die badkamer , in die sitkamer en kombuis. 'n Baie aantreklike reeks waar die teks ook lekker groot gedruk is en toeganklik is vir beginner –lesers.